b'\n_START_ARTICLE_\nTenisas\n_START_PARAGRAPH_\nTenisas, lauko tenisas\xc2\xa0\xe2\x80\x93 labai seniai egzistuojantis rake\xc4\x8di\xc5\xb3 sportas. J\xc4\xaf \xc5\xbeaid\xc5\xbeia 2 arba 4 \xc5\xbeaid\xc4\x97jai. Tikslas yra rake\xc4\x8di\xc5\xb3 pagalba pasi\xc5\xb3sti kamuoliuk\xc4\x85 \xc4\xaf prie\xc5\xa1ininko pus\xc4\x99 taip, kad tas negal\xc4\x97t\xc5\xb3 jo atmu\xc5\xa1ti. Pagrindiniai tenise yra Did\xc5\xbeiojo kir\xc4\x8dio turnyrai.\n_START_SECTION_\nIstorija\n_START_PARAGRAPH_\nGraikijoje tai buvo gimnastikos \xc5\xbeaidimas. Kamuoliukai buvo odiniai, prikim\xc5\xa1ti viln\xc5\xb3, plauk\xc5\xb3, plunksn\xc5\xb3 ar sm\xc4\x97lio. Retkar\xc4\x8diais pasitaikydavo ir pripu\xc4\x8diam\xc5\xb3 kamuoliuk\xc5\xb3. Jie buvo atmu\xc5\xa1in\xc4\x97jami delnu._NEWLINE_Raket\xc4\x97 atsirado tik XV a. 1427\xc2\xa0m., kai \xc4\xaf Pary\xc5\xbei\xc5\xb3 atvyko 28-eri\xc5\xb3 met\xc5\xb3 moteris (\xc5\xbeinomas tik vardas\xc2\xa0\xe2\x80\x93 Margo), puikiai mok\xc4\x97jusi mu\xc5\xa1ti ir atmu\xc5\xa1ti kamuoliukus. Ji \xc5\xbeaid\xc4\x97 ne pliku ar oda aptemptu delnu, o medine rakete, aptraukta pergamentu. Po 100 met\xc5\xb3 Erazmas Roterdamietis vadino raket\xc4\x99 reticulum\xc2\xa0\xe2\x80\x93 lizdeliu. XVIII a. raket\xc4\x97 \xc4\xafgavo dabartin\xc4\x99 form\xc4\x85\xc2\xa0\xe2\x80\x93 18 i\xc5\xa1ilgini\xc5\xb3 ir 33 skersines stygas._NEWLINE_1874\xc2\xa0m. Did\xc5\xbeiosios Britanijos karininkas, majoras Volteris Kloptonas Vigfildas u\xc5\xbepatentavo sporto \xc5\xbeaidim\xc4\x85 sferistik\xc4\x85, v\xc4\x97liau pervadint\xc4\x85 laun\xc2\xa0\xe2\x80\x93 tenisu, o ilgainiui tiesiog tenisu. \xc5\xbdaidimas paplito Vokietijoje, \xc5\xa0vedijoje, Pranc\xc5\xabzijoje, Italijoje, o netrukus pasiek\xc4\x97 Amerik\xc4\x85, Indij\xc4\x85 ir Australij\xc4\x85.\n_START_SECTION_\nTeniso kortas\n_START_PARAGRAPH_\nTenisas \xc5\xbeaid\xc5\xbeiamas sta\xc4\x8diakampiame korte, kurios pavir\xc5\xa1ius yra lygus, da\xc5\xbeniausiai tai b\xc5\xabna \xc5\xbeol\xc4\x97s, grunto arba kietas pavir\xc5\xa1ius, kaip asfaltas arba betonas. Aik\xc5\xa1t\xc4\x97s ilgis yra 23,77 m, plotis vienet\xc5\xb3 var\xc5\xbeybose siekia 8,23\xc2\xa0m, dvejet\xc5\xb3\xc2\xa0\xe2\x80\x93 10,97\xc2\xa0m.\n_START_SECTION_\nRaket\xc4\x97 ir kamuoliukas\n_START_PARAGRAPH_\nTeniso raket\xc4\x97s mas\xc4\x97 svyruoja tarp 340 g ir 400 g. Jos ilgis siekia 81,3 cm, plotis \xe2\x80\x93 31, 7 cm. \xc5\xa0iuolaikini\xc5\xb3 rake\xc4\x8di\xc5\xb3 rankenos gaminamos i\xc5\xa1 kompozitini\xc5\xb3 med\xc5\xbeiag\xc5\xb3, j\xc5\xb3 stygos b\xc5\xabna dirbtin\xc4\x97s arba i\xc5\xa1 nat\xc5\xabrali\xc5\xb3 med\xc5\xbeiag\xc5\xb3. Kamuoliuko mas\xc4\x97 siekia tarp 56 g ir 59 g, o skersmuo sudaro apie 6,5 cm. Kamuoliukas b\xc5\xabna guminis, padengtas veltiniu. Rakete reikia kamuoliuk\xc4\x85 permu\xc5\xa1ti per tinkl\xc4\x85 tokiu b\xc5\xabdu, kad var\xc5\xbeovas jo pagal taisykles nesugeb\xc4\x97t\xc5\xb3 atmu\xc5\xa1ti atgal. Kamuoliuk\xc4\x85 galima atmu\xc5\xa1ti tik kart\xc4\x85 at\xc5\xa1okus\xc4\xaf nuo korto ar dar nepasiekus\xc4\xaf jo.\n_START_SECTION_\nSvarbiausi turnyrai\n_START_PARAGRAPH_\nTernise rengiami vyr\xc5\xb3 ir moter\xc5\xb3 turnyrai. J\xc5\xb3 laim\xc4\x97tojai gauna reitingo ta\xc5\xa1kus ir piniginius prizus. Vyr\xc5\xb3 turnyrus organizuoja Teniso profesional\xc5\xb3 asociacija, moter\xc5\xb3 \xe2\x80\x93 Moter\xc5\xb3 teniso asociacija. Svarbiausi ir presti\xc5\xbei\xc5\xa1kiausi keturi teniso Did\xc5\xbeiojo kir\xc4\x8dio individual\xc5\xabs tarptautiniai turnyrai: nuo 1877 m. ant vejos dangos rengiamas Vimbldono; atviras Jungtini\xc5\xb3 Amerikos Valstij\xc5\xb3 \xc4\x8dempionatas \xc5\xbeaid\xc5\xbeiamas ant kietos dangos, Pranc\xc5\xabzijos atvirasis teniso \xc4\x8dempionatas ant grunto dangos bei Australijos atvirasis teniso \xc4\x8dempionatas ant sintetin\xc4\x97s dangos. Tarptautin\xc4\x97 teniso federacija kasmet rengia vyr\xc5\xb3 komandin\xc4\xaf Deiviso taur\xc4\x97s turnyr\xc4\x85, Moter\xc5\xb3 teniso asociacija \xe2\x80\x93 analogi\xc5\xa1k\xc4\x85 Federacijos taur\xc4\x97s turnyr\xc4\x85.\n_START_SECTION_\nTenisas Lietuvoje\n_START_PARAGRAPH_\nLietuvoje pirmoji teniso aik\xc5\xa1tel\xc4\x97 buvo \xc4\xafrengta apie 1900 metus. Astravo dvare, grafo Ti\xc5\xa1kevi\xc4\x8diaus pageidavimu. Po keleto met\xc5\xb3 teniso aik\xc5\xa1teli\xc5\xb3 atsirado dar keliuose miesteliuose dvaruose. Ta\xc4\x8diau tik 1919 metais Kaune buvo atidaryta pirmoji teniso sekcija. Ir nors teniso m\xc4\x97g\xc4\x97j\xc5\xb3 Kaune nebuvo daug, j\xc5\xb3 entuziazmas ir organizuotumas populiarino \xc5\xa1i\xc4\x85 sporto \xc5\xa1ak\xc4\x85 visoje Lietuvoje. \xc5\xa0iandien Lietuvos teniso s\xc4\x85junga vienija daugiau nei 30 teniso klub\xc5\xb3 visoje \xc5\xa1alyje. Juose \xc5\xbeaid\xc5\xbeia daug jaunimo ir vyresnio am\xc5\xbeiaus \xc5\xbemoni\xc5\xb3._NEWLINE_Garsiausias lietuvi\xc5\xb3 kilm\xc4\x97s tenisininkas, atstovav\xc4\x99s JAV, yra buvusi 3 pasaulio raket\xc4\x97 Vitas Gerulaitis. Geriausias tenisininkas, atstovaujantis Lietuvai, yra Ri\xc4\x8dardas Berankis.'